Source: http://www.digiasennus.fi/tiedotearkisto/36-tv-viihde-tuo-canal-urheilu-hd-kanavan-yksinoikeudella-antennikoteihin
Timestamp: 2019-06-20 22:23:56+00:00

Document:
TV Viihde tuo CANAL+ Urheilu HD -kanavan yksinoikeudella antennikoteihin | MK Digiasennus
TV Viihde tuo CANAL+ Urheilu HD -kanavan yksinoikeudella antennikoteihin
TV Viihde ja MTV MEDIA ovat solmineet yhteistyösopimuksen, joka antaa TV Viihteelle yksinoikeuden näyttää uutta CANAL+ Urheilu HD -kanavaa antenniverkossa. Uusi teräväpiirtokanava aloittaa huhtikuun alussa, ja antennitalouksissa sitä voi katsella TV Viihteen maksu-tv-kortilla. TV Viihteen yksinoikeus jatkuu vuoden 2013 kevääseen saakka.
- Teräväpiirtolähetykset ovat yksi MTV MEDIAn tärkeimmistä painopisteistä. On hienoa, että nyt myös antennitalouksissa voidaan nauttia HD-tarjonnasta CANAL+:n laadukkaiden urheilusisältöjen myötä. TV Viihteen kautta meillä on mahdollisuus tavoittaa lähes kaikki antennitaloudet Suomessa. Uskomme, että erityisesti urheilulähetykset ovat merkittävässä roolissa teräväpiirtokatselun yleistymisessä, arvioi internet- ja kuluttajaliiketoiminnan johtaja Jorma Härkönen MTV MEDIAsta.
Antennitalouksissa asuvat pääsevät ensimmäistä kertaa nauttimaan myös suorista MM-jääkiekon teräväpiirtolähetyksistä.
- MTV MEDIA panostaa teräväpiirtoon ja valtaosa ohjelmistosta on jo natiivi-hd-laatua. Suomalaiset katsojat ansaitsevat parhaan mahdollisen laadun erityisesti kevään suureen urheilutapahtumaan, MM-kotikisoihin, liittyen, Härkönen jatkaa.
Tällä hetkellä joka neljännessä suomalaistaloudessa on jo maksu-tv, ja kasvava teräväpiirtotarjonta on keino laajentaa asiakaskuntaa.
- Odotukset jääkiekon MM-kisoja kohtaan ovat suuret. Olemme lyhyessä ajassa saavuttaneet noin 50 000 maksu-tv –tilaajaa ja maksu-tv penetraatio on jälleen lähtenyt kasvuun. HD-digiboksien saatavuus markkinoilla on parantunut huomattavasti ja se edistää teräväpiirtoon siirtymistä lähikuukausina, TV Viihteen toimitusjohtaja Vesa Mars sanoo.
CANAL+ Urheilu HD -kanavalla seurataan Leijonien valmistautumista koko kevään ajan. Huhtikuun alkupuolella pelattavan Tshekin Euro Hockey Tour -turnauksen ja kevään maaotteluiden jälkeen loppuhuipennuksena nähdään MM-kisat toukokuussa 2012.
MM-kisojen kaikki 64 ottelua tuotetaan teräväpiirtotekniikalla. Suoraa ottelulähetystä tuotetaan yhteensä noin 200 tuntia, eli kaksi kertaa enemmän kuin aikaisemmista kisoista. Kaikilla TV Viihde -palvelun hankkivilla on mahdollisuus katsoa kevään jääkiekon arvo-otteluita teräväpiirtona.
CANAL+:n muusta urheilutarjonnasta CANAL+ Urheilu HD -kanavalla nähdään kevään ja kesän aikana mm. Englannin Valioliigaa, Espanjan La Ligaa, yleisurheilun Timanttiliigaa sekä tenniksen Wimbledon-turnaus.
CANAL+ Urheilu HD näkyy TV Viihteen maksu-tv-kortilla kanavapaikalla 67.
HD-lähetysten katsomiseen tarvitaan DVB-T2 -virittimellä varustettu digiboksi tai televisio.

References: HD 
 HD 
 HD 
 HD 
 HD 
 HD